РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/307-15

28. септембар 2015. године

Б е о г р а д

ЗАПИСНИК

29. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 1. СЕПТЕМБРА 2015. ГОДИНЕ

Седница је почела у 14 часова.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Пралица, Драгољуб Зиндовић, Владан Милошевић, Радмило Костић, Јелена Мијатовић, Оливера Пауљескић, Горан Ћирић, Владимир Маринковић, Дејан Чапо и Енис Имамовић.

Седници су присуствовали заменици чланови Одбора: Милош Тошанић (заменик члана Одбора Зорана Пралице), Синиша Максимовић (заменик члана Одбора Ђорђа Чабаркапе) и Драган Јовановић (заменик члана Одбора Младена Грујића).

Седници нису присуствовали чланови Одбора: Драгомир Карић, Александар Јовичић, Ђорђе Чабаркапа, Новица Тончев, Иван Карић и Младен Грујић.

Седници је присуствовао народни посланик Владимир Орлић, који није члан Одбора.

Седници су, на позив председника, присуствовали: Јанез Копач, директор Секретаријата Енергетске заједнице, Барбора Јакшова, шеф Одсека Секретаријата Енергетске заједнице за односе с јавношћу, Мирјана Филиповић, државни секретар у Министарству рударства и енергетике, Љубо Маћић, председник Савета Агенције за енергетику Републике Србије и Јелена Симовић, помоћник министра рударства и енергетике - Сектор за европске интеграције, међународну сарадњу и управљање пројектима.

На предлог председника, Одбор је већином гласова утврдио следећи

Д н е в н и р е д

1. Презентација стања у европским интеграцијама Србије из области енергетике.

Пре преласка на рад према утврђеном дневном реду, Одбор је једногласно усвојио записнике 26, 27. и 28. седнице Одбора.

Прва тачка дневног реда – **Презентација стања у европским интеграцијама Србије из области енергетике**

Јанез Копач, директор Секретаријата Енергетске заједнице (ЕнЗ), изразио је задовољство што је у могућности да презентује стање у европским интеграцијама Републике Србије из области енергетике и радом Одбора за привреду, регионални развој, трговину, туризам и енергетику, који трећу годину за редом организује у Народној скупштини представљање резултата које је Република Србија остварила у области енергетике.

Енергетска заједница је међународна организација која је основана пре десет година, првенствено за припрему енергетског сектора држава чланица које ће пре или касније постати чланице Европске уније. ЕнЗ чини девет чланица, потписница Уговора о оснивању ЕнЗ. Једна чланица је Европска унија, а осталих осам потписница Уговора су: Србија, Босна и Херцеговина, Украјина, Молдавија, Албанија, Македонија, Привремена мисија Уједињених нација на Косову, у складу са Резолуцијом 1244 Савета безбедности Уједињених нација и Црна Гора. Грузија ускоро постаје пуноправна чланица, а Јерменија, Норвешка и Турска су посматрачи. Карактер организације је промењен придруживањем Бугарске, Румуније и Хрватске Европској унији, а са друге стране ЕнЗ су приступиле Молдавија и Украјина. Мотив за поштовање обавеза на основу Уговора о оснивању Енергетске заједнице је амбиција уласка у Европску унију, а Србија је најбоља у испуњавању тих обавеза.

Главни циљеви су привлачење инвестиција у производњи електричне енергије, успостављање интегрисаног тржишта енергетике, јачање сигурности снабдевања и унапређења животне средине у погледу енергетског снабдевања у региону и јачање конкуренције. Идеја је била да Европска унија отвори границе за тржиште електричне енергије и гаса и на тај начин земље потписнице Уговора добију правни оквир и правну сигурност за инвеститоре. Проблем представља Босна и Херцеговина, у последње време Македонија, док се стање у Албанији побољшало, након дужег периода. ЕнЗ се придржава правних оквира који представљају уредбе и директиве (Трећи енергетски пакет) са подручја гаса (две уредбе и три директиве) и електричне енергије (три уредбе и две директиве), уредбе и директиве које обухватају животну средину (три директиве), обновљиве изворе енергије (једна директива), енергетска ефикасност (пет уредби и седам директива), статистику (једна уредба и једна директива), нафту (једна директива) и одредбе Уговора који се односе на конкуренцију, антимонополску политику и државну помоћ. Рокови за испуњавање правних оквира су испоштовани или пренети, у зависности од земље до земље.

Задатак ЕнЗ је и подношење Извештаја о имплементацији, који ће бити представљен на Министарском састанку Енергетске заједнице 16. октобра 2015. године у Тирани. Албанија је ове године председавајућа по абецедном реду. Србија је прва Уговорна страна ЕнЗ, која је пренела Трећи енергетски пакет у своје национално законодавство у предвиђеном року.

Закључци Извештаја о имплементацији за сектор електричне енергије подразумевају да сви купци електричне енергије имају право да слободно бирају свог снабдевача од 1. јануара 2015. године, укључујући домаћинства и мале купце. Србија би морала, као и друге земље да организује тржиште електричне енергије. С тим у вези, основана је Компанија SEEPEX као национална берза електричне енергије у власништву ЈП ЕМС и ЕПЕКС СПОТ и планирано је да прве трансакције на берзи електричне енергије буду реализоване у новембру 2015. године. У Србији су регулисане цене за индустријска предузећа и домаћинства. Оне су ниске и не покривају трошкове производње, а то на дужи рок није одрживо. Регулација цена електричне енергије је могућа по трећем енергетском пакету и даље, али она мора да одражава трошкове производње. Балансно тржиште електричне енергије које води ЈП ЕМС је у потпуности функционално, али проблем је што Србија још увек не учествује у регионалној платформи за координисану алокацију прекограничних капацитета, као и непримењивање Споразума између оператера преносног система ЈП ЕМС и KOСТТ. На подручју електричне енергије приоритети Србије за следећу годину су, пре свега, доношење подзаконских аката у роковима предвиђеним Законом о енергетици, доношење Правилника о лиценци и сертификацији и раздвајање и сертификација оператора преносног система. Електропривреда Србије (ЕПС) мора да обезбеди функционално раздвајање, донесе програм усклађености за обезбеђивање недискриминаторног понашања и именује одговорно лице за праћење усклађености. Електромрежа Србије (ЕМС) мора да приступи регионалној платформи за координисану алокацију прекограничних капацитета и Компанија Southeastern European Power Exchanges (SEEPEX) треба да почне са радом.

Закључак Извештаја о имплементацији гаса је да је Србија прва уговорна страна ЕнЗ која је пренела Трећи енергетски пакет у области гаса у своје национално законодавство и једина је то учинила у року. Основана је компанија за транспорт гаса издвојена из ЈП „Србијагас“ и на тај начин је затворен проблем кршења Уговора о ЕнЗ. 28 дистрибутера гаса, укључујући и ЈП „Србијагас“, усвојило је дистрибутивна мрежна правила и тако омогућило отварање тржишта и на малопродајном нивоу. Гасни сектор у Србији има пуно отворених питања које треба решити, а који се односе на нове интерконекције, настављање процеса гасификације, оснивање ликвидног тржишта гаса и његово интегрисање са суседним државама и диверсификовање извора снабдевања гасом. Приоритети за следећу годину на подручју гаса односе се на доношење свих подзаконских аката на основу Закона о енергетици, реструктурирање ЈП Србијагас и сертификацију Агенције за енергетику Републике Србије (АЕРС) о правилно извршеном одвајању од мајке компаније, повезивање у Европски гасни систем и тржиште гасом, доношење модерних тржишних и мрежних правила и јачање сигурности снабдевања.

На подручју нафте Србија је пренела Директиву (2009/119/ЕС) о обавези минималне резерве сирове нафте и нафтиних деривата. Скоро сви основни предуслови за успостављање резерви нафте постоје, а то су Закон о енергетици, Закон о робним резервама и четири подзаконска акта, донета од стране Владе Републике Србије током 2014. и 2015. године.

Усвајањем Закона о енергетици и Трећег енергетског пакета, Србија је била обавезна да предвиди потпуно независног регулатора. Иако предвиђена законом, финансијска и организациона независност Агенције за енергетику Републике Србије (АЕРС) није обезбеђена у пракси. Мора бити омогућена аутономија у успостави унутрашње организације, укључујући запошљавање и зараде. Зараде запослених треба да буду упоредиве са нивоима зарада у секторима који се регулишу, како би се избегло одливање запослених. Додатне обавезе Агенције за енергетику Републике Србије, проистекле из примене Трећег пакета директива захтевају повећање броја запослених.

Као чланица Енергетске заједнице, Србија има обавезу да поштује Директиву (2009/28/ЕС) о промоцији коришћења енергије из обновљивих извора. Инвестициони оквир је и даље неповољан и није на правом путу да испуни обавезујући циљ - 27% енергије из обновљивих извора енергије у 2020. години. Неопходно је усвајање одређених подзаконских аката, јер транспозиција директиве о обновљивим изворима енергије није постигнута усвајањем Закона о енергетици. Уговор о откупу електричне енергије (Power Purchase Agreement) треба да буде креиран тако да омогући приступ финансирању пројектима из области обновљивих извора енергије (ОИЕ). Приоритет је усвајање критеријума одрживости и шеме за сертификацију за биогорива, који нису укључени у Закон о енергетици.

На подручју енергетске ефикасности, Србија је у обавези да поштује Директиву (2006/32/ЕК) о енергетској ефикасности код крајњих корисника и енергетским услугама, Директиву (2010/31/ЕУ) о енергетским перформансама зграда и Директиву (2010/30/ЕУ) о означавању производа који користе енергију. Приоритети за Србију подразумевају финализацију и усвајање подзаконских аката на основу Закона о ефикасном коришћењу енергије, јачање институција на државном и локалном нивоу за имплементацију политике енергетске ефикасности и јачање буџетског фонда за енергетску ефикасност и других механизама финансирања. Укидање Агенције за енергетску ефикасност 2012. године супротно је препорукама Секретаријата Енергетске заједнице. Део извештаја који се тиче животне средине подразумева Директиву о процени утицаја одређених јавних и приватних пројеката на животну средину, која је у великој мери пренета у законски оквир, а напори треба да буду усмерени ка ефективној примени, посебно обезбеђујући укључивање јавности. Директива о садржају сумпора у одређеним течним горивима је делимично пренета, углавном због недостатака у производном процесу Рафинерије Панчево, за шта је покренут прекршајни поступак против Републике Србије. Проблематична је и примена Директиве о ограничењу емисија одређених загађивача у ваздух из великих ложишта, пошто захтева реконструкцију термоелектрана на угаљ, а рок за имплементацију је крај 2017. године. Одлука Министарског савета Енергетске заједнице 2013. године о примени Директиве о емисијама из индустрије пооштрава одредбе Директиве о ограничавању емисија одређених загађивача у ваздух из великих ложишта за нова постројења.

Енергетска заједница, која се показала као веома ефикасан инструмент, већ две године расправља о потенцијалним реформама. Јержи Бузек, некадашњи председник Европског парламента је предводио групу која је расправљала о побољшањима. Мишљења је да ће на Министарском савету Енергетске заједнице бити усвојен предлог за оснивање парламентарног пленума Енергетске заједнице, који би на организован начин укључио по два представника одбора надлежних за енергетику. Идеја је и увођење нових процедура за решавање спорова, већа улога цивилног друштва и нова овлашћења проистекла из „Берлинског процеса“.

У дискусији, народни посланик Владимир Маринковић се захвалио представницима Енергетске заједнице на подршци и поставио следећа питања:

- зашто се не остварује предвиђена динамика повећања учешћа енергије из обновљивих извора у укупној потрошњи, потребна да би до 2020. године могла да буде испуњена обавеза да 27% од укупне потрошње буде произведено из обновљивих извора;

- када ће бити усвојени правилници и модел уговора о откупу електричне енергије (ППА), неопходни за спровођење Закона о енергетици;

- колика је искоришћеност капацитета енергије ветра и да ли има неких помака;

- какве су могућности снабдевања гасом после 2019. године;

- које су стратешке могућности изградње гасовода када је у питању конекција са Хрватском и Румунијом.

У одговору на постављена питања, Јанез Копач, директор Секретаријата Енергетске заједнице (ЕнЗ) је истакао да што се тиче гаса, 2019. године истиче постојећи транзитни уговор између Гаспрома и Украјинског оператера преносног система. После тога биће потписан нови уговор, јер Русија не може транспортовати гас ниједним другим путем, односно углавном мора преко Украјине. Русија би желела јужни или турски ток, али то је до 2019. године немогуће физички направити. Поред тога, углавном сви дугорочни уговори предвиђају тачку преузимања гаса на Украјинској граници. Русија би теоретски могла имати јужни ток, али још увек би морала испоручивати гас по постојећим дугорочним уговорима преко Украјине. Европска унија и друге земље желе што већу диверсификацију путева. Због тога, Европска унија стимулише и субвенционише изградњу нових путева, као што је терминал на Крку у Хрватској. Углавном сви теже малим повезивањима и за то се могу добити средства из Европске уније. Највећа гаранција за нормално снабдевање је да постоји што више малих интерконекција и да је тржиште слободно, јер ако је тржиште слободно и ако има нестанка гаса, он увек дође од негде, можда мало скупљи у том моменту, али га увек има.

Мирјана Филиповић, државни секретар у Министарству рударства и енергетике је истакла да ће модел уговора о откупу енергије бити објављен на сајту Министарства рударства и енергетике и пуштен у неку форму јавне расправе. У изради уговора о откупу енергије било је доста притисака да се унесу неке ствари које нису прихваћене. Очекује да се модел уговора усвоји и донесе у предвиђеном законском оквиру. Нагласила је да је интерконекција са Бугарском пројекат који траје неколико година. Пројекат интерконекције са Бугарском је неисплатив по комерцијалним критеријумима. Инсистира се да је то пројекат регионалног карактера и да је потребно да се добије више средстава из донација и европских фондова. Траса кроз Бугарску је скоро цела покривена донаторским делом. Носилац пројекта са комерцијалне стране је ЈП „Србијагас“, а Влада Републике Србије има споразум са ММФ-ом. Започети су састанци у вези интерконекције са Румунијом, а ЈП „Србијагас“ интензивно сарађује са Хрватском.

Александра Томић, председник Одбора, обавестила је присутне да ће се 2. септембра 2015. године у 10 часова одржати јавна дебата о Предлогу стратегије развоја енергетике Републике Србије до 2025. године са пројекцијом до 2030. године. Јавна дебата почеће излагањима Јанеза Копача, директора Секретаријата Енергетске заједнице (ЕнЗ), Мирјане Филиповић, државног секретара у Министарству рударства и енергетике, Бранка Ковачевића, декана Електротехничког факултета и Соње Лихт, председника Београдског фонда за политичку изузетност. После тога, поделиће се тематски у пет сала. Рад ће бити у групама. Известила је чланове Одбора о темама које ће разматрати радне групе, модераторима и известиоцима. Циљ дебате су одређене препоруке које би послужиле, поред осталог, да се у сарадњи са Министарством рударства и енергетике евентуално поправе нека решења предложена у Стратегији.

У дискусији су учествовали Александра Томић, Владимир Маринковић, Јанез Копач и Мирјана Филиповић.

Седница је закључена у 15 часова.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |